section_heading: Od 20. stoljeća do danas
paragraph_text: Na zahtjev stanovnika, ukazom tadašnjeg kralja Carlosa I. iz 1907., dotadašnja naselja Porcalhota, Amadora i Venteira postala su naselje pod zajedničkim imenom - Amadora. Između 1909. – 1916. osnovana su prva udruženja građana Amadore koja su za cilj imala unapređenje života stanovnika i skladan razvoj Amadore. U Amadori je 1914., izgrađen kulturno-športski centar Recreios da Amadora sa športskim terenima, i objektima za kulturne sadržaje, koji je trebao stanovnicima omogućiti bolji društveni život. Amadora je 1937. dobila status grada. Od 1930-ih, broj stanovnika Amadore konstantno je rastao sljedećih 50 godina, tako je izgrađen velik broj novih stambenih zgrada i industrijskih pogona (metalna industrija) i velik broj cesta.